Document ID: 32007D0716

KOMISJONI OTSUS,
30. oktoober 2007,
millega sätestatakse teatavate Bulgaaria liha- ja piimasektori ettevõtete suhtes üleminekumeetmed Euroopa Parlamendi ja nõukogu määrustes (EÜ) nr 852/2004 ja (EÜ) nr 853/2004 ette nähtud struktuuriliste nõuete täitmiseks
(teatavaks tehtud numbri K(2007) 5238 all)
(EMPs kohaldatav tekst)
(2007/716/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Bulgaaria ja Rumeenia ühinemisakti, eriti selle artiklit 42,
võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
ning arvestades järgmist:
(1)
Komisjoni otsuses 2007/31/EÜ (2) on sätestatud üleminekumeetmed seoses Euroopa Parlamendi ja nõukogu 29. aprilli 2004. aasta määruse (EÜ) nr 853/2004 (millega sätestatakse loomset päritolu toidu hügieeni erieeskirjad) (3) III lisaga hõlmatud teatavate liha- ja piimasektori toodete lähetamisega Bulgaariast teistesse liikmesriikidesse. Kõnealuseid tooteid tohib Bulgaariast lähetada ainult juhul, kui need on saadud otsuse 2007/31/EÜ lisas loetletud töötlemisettevõtetest.
(2)
Veterinaar- ja Toiduamet korraldas 22.-27. aprillini 2007. aastal Bulgaariasse uue kontrollkäigu, et hinnata töötlemisettevõtete olukorda. Bulgaaria ametiasutused on näidanud, et nad on nüüd võimelised ettevõtteid ühendusesisese kauplemisloa osas õigesti hindama ning et nad on lahendanud varasemad kontrollimisega seotud probleemid. Otsus 2007/31/EÜ tuleks seetõttu kehtetuks tunnistada.
(3)
Euroopa Parlamendi ja nõukogu 29. aprilli 2004. aasta määrusega (EÜ) nr 852/2004 (toiduainete hügieeni kohta) (4) ning määrusega (EÜ) nr 853/2004 on kõnealuste määruste kohaldamisalasse kuuluvate ettevõtete suhtes kehtestatud teatavad struktuurilised nõuded.
(4)
Teatavad Bulgaaria liha- ja piimasektori ettevõtted vajavad määrustes (EÜ) nr 852/2004 ja (EÜ) nr 853/2004 sätestatud struktuuriliste nõuete täitmiseks rohkem aega. Määruse (EÜ) nr 852/2004 II lisa II peatükis ja määruse (EÜ) nr 853/2004 III lisa I jao II ja III peatükis, II jao II ja III peatükis ning V jao I peatükis sätestatud struktuurilisi nõudeid ei kohaldata teatavatel tingimustel kuni 31. detsembrini 2009 käesoleva otsuse lisas esitatud ettevõtete suhtes.
(5)
Kuni kehtib nende ettevõtete üleminekuaeg, tuleks nendest ettevõtetest pärinevaid tooteid viia ainult kodumaisele turule või kasutada edasiseks töötlemiseks üleminekujärgus olevates Bulgaaria ettevõtetes. Selleks et kontrollida, kas nimetatud ettevõtetest pärit tooteid kaubastatakse ainult kodumaisel turul, peab neid märgistama tervisemärgi või eraldusmärgiga, mis erineb määruse (EÜ) nr 853/2004 artiklis 5 sätestatud märgist, ja kõnealusest märgist tuleb teavitada teisi liikmesriike.
(6)
Bulgaaria peab tagama iga asjaomase ettevõtte puhul järkjärgulise ülemineku asjaomaste struktuuriliste nõuete täitmisele vastavalt pädeva riikliku veterinaarasutuse poolt heaks kiidetud ajakohastamiskavale. Kavas tuleb esitada kõigi puuduste loetelu ja kavandatud tähtaeg nende kõrvaldamiseks. Bulgaaria tagab, et tegevust võivad jätkata ainult need ettevõtted, mis 31. detsembriks 2009 vastavad täielikult kõnealustele nõuetele.
(7)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Määruse (EÜ) nr 852/2004 II lisa II peatükis ja määruse (EÜ) nr 853/2004 III lisa I jao II ja III peatükis, II jao II ja III peatükis ning V jao I peatükis sätestatud struktuurilisi nõudeid ei kohaldata kuni 31. detsembrini 2009 käesoleva otsuse lisas loetletud ettevõtete suhtes.
Artikkel 2
1. Järgmisi tooteid tuleb kaubastada ainult kodumaisel turul või kasutada edasiseks töötlemiseks üleminekujärgus olevates ettevõtetes, mis on loetletud lisas:
a)
tooted, mis on pärit lisas loetletud ettevõtetest;
b)
tooted, mis on pärit integreeritud liha- ja piimaettevõtetest, mille mingi osa on loetletud lisas.
2. Lõikes 1 viidatud toodetel peab olema määruse (EÜ) nr 853/2004 artiklis 5 sätestatud märgist erinev tervise- või eraldusmärk.
3. Bulgaaria peab tervise- või eraldusmärkidest, mida kasutatakse lõikes 1 viidatud toodete märgistamiseks, teatama komisjonile, kes edastab teabe liikmesriikidele.
Artikkel 3
Otsus 2007/31/EÜ tunnistatakse kehtetuks.
Artikkel 4
Käesolev otsus on adresseeritud liikmesriikidele.
Brüssel, 30. oktoober 2007

Labels: 0
18
15
17